khistorydata/jeongjo-sjw-relations huggingface dataset:
정조 19년 · 목
備局啓言依下敎廣州留守沈頤之京畿監司徐有防分院弊瘼事査啓一體取見參互辭意則其所論列弊瘼中濫執火稅事勒徵戶稅事私造斗斛事出牌推捉事私自徵贖事囚人用刑事捉船歛錢事掘土調丁事木物搜檢事許多條件大體則同原其爲弊之本蓋由於京司一郞官獨自主管一聽下屬之言惟意操縱甚至有徵歛刑治出牌收贖之擧而地方官係是守令衙門無足忌憚監營稍遠亦難一一廉察儼然成一官府貌樣先祛此習則多少弊端皆當不期矯而自矯廣州旣陞留守事面與前自別從今以後分院諸事關由該府使之逐事管攝隨處操束所謂拘囚之所刑治之具爲先撤去出牌徵贖等謬規無敢復犯火稅戶稅依留守啓本自本府定送幕屬平均捧給而私造斗斛一竝禁斷掘坎時調丁磨鍊應入分排日子無令濫費糧米有妨農時載運時船隻一依舊例輪回於上流諸邑去來私船無敢執捉公私木物搜檢捧賂等弊端一一矯革而無論事之巨細如非本府所許者分院官員無敢自擅自本府續續廉察如或不悛舊習一有違越之事大則官員啓聞論罪小則院屬捉來嚴繩而院屬捉來不必文移該院自本府直爲推治其外各項事件更加詳査劃卽釐正後永爲定式論報本司之意分付該道道臣本府留守何如允之敎以不罷分院之官則其餘救弊皆末也朝廷凡事先觀體貌廚院衙門異於他各司則留守雖尊自有輕重令留守專管分院之事未知其恰可爲先嚴禁作弊之端而後或不知懲畏名以分院官吏者依舊使氣出一咳唾之聲弊有及聞竝與句管之官司屬之廣州與楊根以正體貌以矯積弊斷不可已以此意嚴飭
정조 19년 · 강
命廣州府民還限三年分捧城內民戶更勿分糶著爲式
정조 19년 · 목
備局啓言項因廣州判官李始源所啓本城民還限年分捧便否令守臣具意見狀聞事行會矣卽見廣州留守沈頤之狀啓則以爲城內八百戶都是糴民校吏民人之所食料米復戶不能當一年所食之還餉積逋相仍逐歲添增雖以今年言之城內當捧恰過萬餘石以此八百戶窮民納彼萬餘包精鑿其勢終至於渙散而後已依年前已例限以三四年分數均排逐年收捧準捧之後作爲節目嚴立科條一包還穀更不分給於校吏民戶料米復戶無或折入官庫如例上下庶爲目下蘇捄之政請令廟堂稟處矣本城還弊其來已久不但城內之民因此難支畢竟徵隣徵族之際害及於城外之民軍餉之日漸耗縮職此之由限年之請雖甚重難守臣所論如是詳悉年前已例亦有可據請依所請限以三年分排準捧城內民戶更勿分糶事永爲定式而名以不受還從中偸弄負逋如前則公私爲弊反有甚焉嚴立科條期於矯草之意嚴飭允之
정조 19년 · 강
命擊錚人朴聖輝原情置之內需司行首書員嚴杖中官崔鳳佐越俸一等
정조 19년 · 목
戶曹啓言北部朴聖輝金浦導掌事有詳査決給之命矣內司田案及捧上文書圖署文蹟一倂收聚溯考來歷更爲詳問於聖輝則渠已老昏其所爲言全不別白內司田案中金浦郡元無以草坪爲名之田捧上文書中只載延禧宮移來金浦通津田畓陳起幷十六結六十七負一束上納租十二石太三石外鄕稷價錢十兩雜草一百同導掌朴聖輝云云文蹟則乃是彰義宮圖署以庚戌八月書塡金浦草坪高陽蘭地島草坪導掌差定事爲辭矣蓋此文蹟元非賜給文蹟乃是彰義宮牌子年條在於庚戌則亦是受出彰義宮圖署而雖以牌子中辭意觀之草坪二字元非地名卽如柴場草場之稱而已內司田畓收稅之規元上納外例有所謂外鄕味同出於一田畓今此聖輝所次知導掌金浦田畓十六結依舊自在則上納與外鄕味皆當出於此田畓卽此一事所謂草坪之明是漏結可以推知旣是四件之外原情中八十餘年云云又爲爽實猥越之罪所當嚴處而年過七十聾聵無知不足深罪請原情內辭緣置之允之渠何知之必是司屬慫慂之致不然則漏結之現發者無論本司與該營其爲屬公一也於渠豈有利害乃敢肆然鳴錚乎內需司行首書員嚴杖懲勵不能檢飭之次知中官越俸一等
정조 19년 · 강
命城門直所留宿人李參源充軍於龍虎營嚴棍捧招
정조 19년 · 목
兵曹啓言五間水門部將閔晳依傳敎嚴棍十五度發問目取招則所供以爲昨於人定時逢見平日所親女人於直所前路果爲招入與之酬酢而李參源亦於人定前來到故留接直所以至被捉於巡將摘奸之時云李參源所供以爲渠與閔晢自兒時同隣居生情誼不泛故聞其入直於五間水門果爲往見留宿以至現捉云矣城門守直何等至嚴而外人留接已極可駭且況女人之招入直所尤萬萬痛駭所當重勘而旣有嚴棍草記之命故取招以入李參源稱以幼學當此夜禁至嚴之時留宿於城門守直之所者與尋常犯夜有異請移法司照律嚴勘允之所謂李參源所爲如許充軍於龍虎營嚴棍捧招照律嚴治又啓言依傳敎李參源充定於龍虎營大旗手嚴棍十五度後發問目取招則所供以爲初十日逢著閔晢於東門內懇請留宿故果爲留宿十二日寄宿次又往則閔晢果邀致一箇女人同處房中只知其爲閔晢之所親人而若其裏面全然不知渠年淺不知事體往宿莫重直所之罪死無所惜云矣渠以無賴賤孼冒稱幼學連日留宿於城門直所節節痛駭女人之招來一款渠雖發明亦不可尋常處之請移送法司照律嚴勘敎以何必移送法司乎軍伍使役可也
정조 19년 · 강
命宣傳官盧秉許參進定一朔
정조 19년 · 목
因監軍單子敎以昨日盧秉事可謂擧職許參一朔進定爲之事分付該廳
정조 19년 · 강
命咸昌罪人吳再權嚴訊取服相寬以隨從律勘斷
정조 19년 · 목
慶尙監司李泰永狀啓以爲咸昌下吏吳再權等事因刑曹關應問各人一竝捉致營下會査官淸道郡守魚在沼榮川郡守金命淳差定眼同推覈則再權等之荷杖入庭持刃撲窓之時該縣監之所躬覩也諸官屬之所力戰也白晝作變衆目如電而敢以死中圖生之計一招再招專事吞吐以至於嚴訊究問而忍杖抵賴終不直告參互各人招供想像伊時光景則三漢之突入官門雖有先後之分持刀則一也而重權則向前上軒再權則從後破窓俱是入室行兇之計則其所設心固無先重後輕之分彼緊此慢之殊重權旣已徑斃則再權當爲首犯至於相寬則特一蒙騃之物此不過聽其父之唱率隨乃叔之指揮而渠供所云欲救其父換以銛刀者以非誣告則當論以隨從罪人之供旣未輸款則具格一款不可率爾擧行故再權相寬等竝仍囚營獄以爲加刑取服之地黃召史則已爲病故權朴兩召史別無更問之端竝自臣營勘處計料○刑曹啓言吳再權之荷棒入庭拔刀撲窓之狀非但諸證之一辭質言前日査庭持刀隨後之說出自渠口則重權徑斃之後再權之斷爲元犯無容更議而爲日稍久老獄主奸敢以中路被縛未及入庭等語全事粧撰欲爲發明之計者尤極獰頑更加各別嚴訊期於取服吳相寬則手持銛刀隨後入去只出於聽其父叔之指揮則此與造謀首犯有異論以法理不可一向訊推以隨從律勘斷黃召史則旣已物故今無可論權朴兩女當初所坐旣有差等請依道啓勘處允之
정조 19년 · 강
命金吾時囚朴載熙爲先放送原情啓目更爲修正以入知義禁權▣同義禁尹弼秉承旨金啓洛竝遞差仍命李殷模今日內勘放
정조 19년 · 목
政院啓言擊錚罪人朴載熙例當刑推取招而判義禁徐有隣在外次堂例不得擧行云何以爲之敎以次堂擧行○義禁府啓言前虞候朴載熙原情以爲渠父尙燁待罪武兼時常曰吾家三父子皆將入於仕籍天恩罔極圖報無地嘗有一二軍國事務中講究者而無階可達有意未遂茹冤入地矣渠兄前虞候信熙未卒亡父遺志而昨年又爲身故此在渠爲父與兄抱鬱飮恨之遺事也亦係四件不得不犯蹕一籲渠之所供中或有一二事可採則死可以歸見渠之父兄其一扈輦隊軍卒事此卒何等嚴重而或有闕額雇價代立此後則自訓局擇其有來歷謹順者精抄預待隨闕卽代俾無如前之弊其一三軍門壯勇營軍卒係是輦何親兵不可須臾遠離四營軍兵皆令城內居生其一禁軍騎士戰馬設立法意甚重而近來貧寒軍旅或轉借納馬或臨時雇立烙印毛色虛錄紙上此後則各別申飭知其自備無疑然後許納亦令城內居生其一軍兵之所恃者戰馬而無蹄鐵則寸步難進軍物中最緊者無如馬鐵此後則申飭京外軍器中馬鐵預備儲留其一我國軍額殆過民戶之數一旅三保之法使三家裝出一士之意也而今以身布所出爲軍國之用故以多爲主至於一室四五父子盡爲納布或有戶布之議而亦有不便者昇平之時使之兵少民多或三家養一旅五戶出一士則豈不紓力而蓄銳乎京外各營邑鎭堡軍額量宜減定無令父子兄弟俱在軍伍納布軍兵無令疊出一室則國家之大變通大更張也請令大臣武將爛商講定其一各道陞戶之創設蓋慮其自京城未盡充額而目今各營待年軍或有入錄後數十年未陞者京軍旅子支次次陞付則其爲可合非鄕旅比也各道陞戶之時校吏操縱侵責索賂狼藉一境騷擾畢竟充定者無勢疲民故軍裝服色禮錢行資責出於旅屬一卒陞戶九旅受困及其挈家上來京裏居生則斗料無以聊賴率多逃去各營之論關刷還該邑之執捉勒送種種生事比實諸道莫大之弊渠意則以京城待年之軍次次陞付食料安居朝夕應變則豈若遐鄕愚蠢之類入直於莫重深嚴之地莫知東西每多駭怪之擧者乎軍制變通所係莫重而冒死妄陳其一軍兵之六十一歲代頉不易之軍制而京軍則食料故減年久役鄕軍則納布故增年速頉此後則嚴飭京外毋敢踰越於六十一歲之限俾有一定之規其一水營設置處最重者戰船我國船樣質鈍無捷利可使之方蓋以全木斲去兩頰不爲裁鍊故多漏水之隙無駕海之勢渠待罪忠淸水虞候時見胡船之漂泊者則制樣輕捷裁木連幅盛水不漏胡制如此倭船尤可知也此後則各水營造船時引鉅作板連幅以造則船材倍優船體倍輕令廟堂行會變制其一我國禮義之邦衣表文章自有定制目今閭巷間軍伍輩出番退家則著道袍曳唐鞋年多者必著宕巾衣冠之制文章之表豈如是哉此後則令各營門申飭嚴禁其一喬桐水營三道統禦之重地故以秩高人差遣水使法意有在今以帶率軍官中軍擧行有非重營閫之意渠意則設置虞候擧行中軍之任其一山臺戲才之漢卽巫覡侏倡之類也其爲戲具或像偶人或作怪物刻木朱彩俱是凶穢不可近之物也此後則自京兆五部依巫女例逬黜於城闉之外不得容接其一各島牧馬之分養於八道各邑者爲其馴養而作戰馬也各邑米太草稿等喂養所入其數不少而養馬之人食馬之食不善喂養病斃者居多來納者疲瘠不全用故苞苴干囑亦多其弊渠意則自其島定幾匹直送于各軍門使之分授馬軍則貧旅無自備之弊而各邑分養公費之穀盡爲會付則國穀之年年所得不少令廟堂商確稟處云朴載熙雖是鄕曲武夫旣係朝籍則有異於愚迷下賤而敢以四件外許多猥雜之言犯蹕鳴錚者誠極駭痛請原情勿施嚴加照律敎以王府文書體段嚴重況擊錚供辭尤有自別依先朝受敎爲先放送仍請上裁而有議處之命然後始爲議處卽不易之層節而旣不放送又不請上裁忽又直爲議處如許格例前所未見當該赴坐堂上捧納承旨遞差該囚爲先放送後啓目更卽修正以入後該堂捧傳旨又啓言殷栗前縣監李殷模原情以爲渠於己酉待罪殷栗時戊申條還穀未捧爲一千餘石零此旣非流來虛錄則秋成之前督捧民間及有騷擾之弊故期於待秋收捧趁未報營又値當年年事之大無一邊捧糴一邊營賑民力倒懸新還未捧猶爲二百石零舊逋收殺勢無奈何自歸虛留至於各樣穀物元無代捧之事單代一款實無所犯云李殷模曾經侍從請議處敎以代捧雖發明虛留則自服區別功議今日內勘放後草記
정조 19년 · 강
召見諸承旨及藥房提調李時秀濟州文官邊景鵬于誠正閣
정조 19년 · 목
諸承旨持公事入侍藥院請診也○予謂時秀曰昨以濟州事有所判下於草記者卿果卽爲傳示於右相乎時秀曰與右相往復仍卽行會該道伯處以爲預先區劃之地矣予謂景鵬曰濟州秋事之失稔比昨年何如云耶景鵬曰猶可有取種者此似勝於前年矣予曰昨年捐瘠之慘雖曰有司之不善賙救而莫非朝廷之責也每一念及予心如何古人所謂若己推之者猶屬歇後語明春又或有一民之顚壑則予雖一日一飯亦豈忍下咽乎仍敎曰爾是本州人如有可捄之策隨卽往言于廟堂諸臣
정조 19년 · 강
命奉常寺副奉事邊景鵬以所懷言于有司堂上中曾經濟收人行會本道
정조 19년 · 목
景鵬所懷以爲臣生長濟州習知民情而若値飢歲實無轉而之他之路故一隅海島每多捐瘠商賈之來往雖不禁遏民之有資產者始得懸保出送而至於貧殘流丐之類例不許越海故雖欲寄命於持瓢一呼之中勢無其由今此大無之年特許其任意出陸得沾其滯穗之利而徐待年豐以爲刷還之地則庶或無塡壑之患矣敎以往言於有司堂上中曾經濟收人使卽行會該收以爲從便措處之地
정조 19년 · 강
移配湖南珍島金甲等島及海西椒島白翎等島關北茂山等邑定配罪人放長淵縣李淧等
정조 19년 · 목
義禁府啓言珍島郡定配罪人養遂長淵縣白翎鎭者斤萬才喜靈光郡法聖鎭繼龍今連新暹海南縣德履靈巖郡白翎鎭罪人具純平海郡椒島鎭罪人中李淧南海縣移配而養遂者斤萬具純李淧依例發遣府書吏羅將押送各其配所其餘罪人係是緣坐請令刑曹擧行敎以幷令該道定將差押付具純移配該道陸地長淵縣李淧赦典欲爲擧論而未果放送○刑曹啓言白翎姜一生椒島成孫金致弘等當初罪名俱係島配故姜一生全羅道帽島鎭成孫慶尙道巨濟府金致弘南海縣幷移配白翎李德彬江原道平海郡椒島曺允信平安道陽德縣幷更定配所使之依前罪目押送事請分付道臣允之敎以輕罪之公然遠配豈成說乎金致弘海西陸地移配姜一生令道臣嚴刑一次放送成孫仍置李德彬移送水營永定該府白丁徒流案拔去又啓言全羅道定配罪人中珍島後傳過希白翎鎭繼孫明川府金甲島吉孫仁㴠椒島鎭德惠三水府金洛海州牧金億碩黑山島珍島鄭道中鉢浦鎭南桃浦馬榮麟永宗鎭金甲島金干龍端川府姜大得木浦鎭得謙黔毛浦鎭幷移定配所卽爲押送事分付道臣敎以今日持公事入侍時承宣所奏可謂奇怪珍島之爲昨年湖南尤尤尤甚而該邑便閱一劫凡有聰官孰不竊剽況渠以嶺邑出宰之人宜知昨年民情則昨夜濟州事判下之後爲念珍島有此下敎抑何故揚眉吐氣有若請寢宥釋者然豈不爲呵呵道人之所笑乎且一島疊配其例昭然乙亥委官之治逆最稱無於古而嗇坦等諸賊空其群而混配若徒邊之全家伊時峻論未聞以此爭執則此承旨何爲者敢發張湯來俊臣講外之律者駭惡甚矣茂山諫福慶興晦吉鍾城獻遂穩城林得蝟島典得等與珍島養遂後傳過希等移配於豊川府令各該道定將差押付事分付
정조 19년 · 강
特放定配罪人閔秉顯相顯
정조 19년 · 목
敎曰今因珍島以昨年湖南尤尤尤甚邑移配事閱徒流案思之今年何年欲使蝡蠢知動而故相何人也何家也嘗聞辛巳事於伊年兩李相無媿色然且況閔秉顯相顯兄弟事發啓者卽臺臣姜文煥而文煥辱臺之駭擧率是陳平之橫逆以至特刊臺望之事秉顯事亦然名曰船遊其時卽渠被衰之初云則至今置謫殊非當律每念錦城家如物在喉且是應坐之外兩人放送事分付
정조 19년 · 강
命刑曹郞官徐在修拿處其餘郞官另擇相換
정조 19년 · 목
敎曰近來刑曹郞廳多不擇人尋常奏御文字無難錯誤該色郞廳拿處其餘可以相換者令吏曹問于刑曹口傳另擇相換此後除非外任切勿移擬他職事分付銓曹○刑曹正郞盧橚造紙別提權襈相換刑曹正郞徐在修永禧殿令李觀秀相換刑曹佐郞柳肅之敦寧主簿徐應轉相換
정조 19년 · 강
義禁府以時囚李殷模平山府徒三年定配啓
정조 19년 · 강
命兵判招問朴載熙以其原情諸條草記
정조 19년 · 목
因禁府朴載熙擊錚原情原情見上上裁事啓目敎以渠以渠父渠兄之遺意不憚訊推能言諸般弊瘼別無可罪之端諸條經綸間多可用令兵判招問草記
정조 19년 · 강
以直赴一窠加給總廳依前試取別驍士
정조 19년 · 목
敎曰聞總帥言該廳別驍士等都試直赴額數比前減一爲渠輩抑菀之端云此雖微事豈可以一窠之分屬華城爲渠輩向隅之歎乎特以直赴一窠加給總廳以爲依前試取之地事分付該廳及兵曹
정조 19년 · 강
遞差承旨鄭尙愚
정조 19년 · 목
敎曰今番刑曹金聖鐸事判付使之照檢頒布則一命誤以一名書頒云言雖相似意則千里下敎之下焉敢若此當該入侍承宣遞差
정조 19년 · 강
以李身晦李鼎德李肇源爲承旨尋遞身晦以林濟遠代之竝前望也
정조 19년 · 목
政院啓言新除授承旨李身晦資是嘉義都承旨蔡弘履乃是嘉善座次有違格例且年限已過七十何以爲之敎以前望點下勿施更待下批牌招察任
정조 19년 · 강
命承旨成種仁同義禁權▣嚴囚西間仍令該曹刑推該吏
정조 19년 · 목
金吾刑曹無敢以草記防啓特敎定式而▣以李淧放釋養遂出陸草記防啓種仁捧納敎曰捧納承旨及當該堂上西間嚴囚該吏令該曹刑推一次
정조 19년 · 강
遞同義禁權▣以蔡弘履代之前望也
정조 19년 · 목
敎曰拿處禁府堂上許遞前望單子入之待下批牌招察任前望以弘履批下
정조 19년 · 강
命收政官牌承旨前望入之
정조 19년 · 목
政院以吏曹判書沈煥之參判洪明浩違召啓請更爲牌招差出承旨未差之代敎以若哉收牌前望入之牌招
정조 19년 · 강
仍任前宣傳官李勉兢
정조 19년 · 목
敎曰行首宣傳官改差前宣傳官李勉兢敍用仍任以抑承宣時駭濫之習
정조 19년 · 강
以李晩秀尹行恁爲承旨尋遞晩秀罷行恁職以徐美修李儒慶代之竝前望也
정조 19년 · 강
命日次儒生專經文武臣殿講試官通用武臣講考官參考官各一員加差
정조 19년 · 강
遞漢城判尹具㢞右尹趙鎭寬
정조 19년 · 목
因漢城府坐不坐單子敎以懸病及未肅拜堂上許遞前望單子入之
정조 19년 · 강
命沁留開坐公廨拿入內司別提之還入防守處者嚴棍回示充定墩臺軍
정조 19년 · 목
江華留守金履翼狀啓以爲本月十四日二更內司別提率一轎出來防守處臣卽使本府經歷申光河及臣營軍官面見別提諭以事理則別提與其轎子還入于防守處敎以與防遮有異經歷留守姑不嚴處而名以奉命所謂官員之還爲避入駭痛莫甚令守臣開坐於通廣處公廨大張威儀拿入嚴棍回示後充定墩臺軍狀聞事回諭
정조 19년 · 강
命時囚權▣削職成種仁不敍放送
정조 19년 · 목
敎曰身爲法官不知法例其可曰國有法乎欲效執藝之義以疏爲之猶或可也焉敢更犯無嚴無於古之駭習謬規乎近來則藩臣狀啓有司草記皆不敢爲之則忽又冒犯雖曰生疏所致我國吏胥之國若以法例之不然言之則該堂豈爲之該房亦豈捧入乎何責下吏罪在官員時囚罪人權▣爲先削職放送成種仁不敍放送
정조 19년 · 강
都承旨蔡弘履陳疏賜批遞其所帶金吾之任
정조 19년 · 목
疏略曰臣於昨日金吾草記替當擧行其在私義萬萬惶愧且旣兼內醫院副提擧則不得兼刑獄之官卽古例也伏乞亟遞臣所帶金吾之任批以兼帶許遞
정조 19년 · 강
命院吏金聖淳等嚴杖取招
정조 19년 · 목
刑曹啓言依下敎承政院座目行首書吏金性淳首班書吏金宗烒嚴囚敎以爲先嚴杖取招捧供以入
정조 19년 · 강
命文武臣儒生殿講退行
정조 19년 · 강
以兪漢寧李東馨李庚運申耆爲承旨竝前望也尋罷東馨職
정조 19년 · 목
敎曰求助之時承旨不可不備員在外承旨許遞前望單子入之待下批牌招察任前望以漢寧等批下東馨以違召坐罷
정조 19년 · 목
敎曰聲光之轟燁而雨兼風警告於夜將曉之際恐懼怵惕若無所措災祥之臻惟人所召予一人否德未能底豫天心不寧不令發於匪時消弭轉回之方莫先於責躬自今日減膳三日在言責者不求亦言有官守者各執藝事以諫易曰居則觀其象而玩其辭動則觀其變而玩其占天人一理叩之則應敢不務盡人事期格天心乎水雷屯之象曰經綸雷地豫之彖曰剛應澤雷隨之彖曰隨時之義大矣哉火雷噬嗑之象曰明罰勅法地雷復之象曰閉關不省方天雷无妄之象曰對時育物山雷頤之象曰愼言語節飮食雷風恒之象曰立不易方雷天大壯之上六曰羝羊觸藩艱則吉雷水解之象曰赦過宥罪風雷益之彖曰損上益下重雷震之象曰恐懼修省雷澤歸妹之象曰永終知敝雷火豊之象曰天地盈虛與時消息雷山小過之象曰用過乎儉自予方寸間隱微以及乎施爲注措何事爲循理何政爲悖則觀於已發之注措足驗未著之方寸矯何非而改何過能合於十五卦體象爻辭災反爲祥太平有象裨助之功乞言於燮理之地卿等毋慳一言
정조 19년 · 강
以徐有隣爲漢城判尹金魯永爲右尹竝前望也
정조 19년 · 강
命來二十一日輪對當次人臨時受點待下敎來待
정조 19년 · 강
以柳耕爲執義吳翰源李春輔爲掌令洪秉臣趙萬元爲持平尹序東爲司諫李儒修爲正言宋翼孝李明淵爲副校理李基讓爲修撰李升運爲副修撰韓光植爲應敎鄭東觀爲副應敎竝前望也仍命明淵修撰鄭東榦前望勿施以中批施行
정조 19년 · 목
因監察茶時啓辭敎以當此求言之時三司言責之臣不可不備員與諫院玉堂未承批拿處在外人員許遞前望單子入之待下批與未肅拜臺諫牌招察任前望以耕等批下○敎曰新除授玉堂鄭東榦李明淵情勢似然前望勿施以中批施行
정조 19년 · 목
承旨申耆李儒慶金勉柱兪漢寧李庚運等啓言伏承責躬之敎至誠惻怛求言之旨逈出尋常至以易經中十五卦體象爻辭歷詢弭災之策臣等豈敢不略暴愚昧對揚休命乎水雷經綸君子之事而廊廟之上果有需世濟艱之彥乎上下順從大臣之責而三事之列亦有剛應志行之人乎隨之大義聖人所贊而明主在上何其治效之愈邈也明法勅法先王所重而凡係懲討何其天綱之太恢也陽雖至微固宜靜養而抑陰之政或有欠闕耶頤養之道德體當先而燕間言動克合中和之工歟雷風相與不易之象而凡百施措能盡恒久之道歟進退不可大壯之終而處柔者或有失刑之擧耶損上益下民之所悅則恩澤蠲減無下究之實遇災恐懼自修之工則應旨章奏多應文之歎永終知敝風俗所關而閭巷之間或有睽乖者耶天地盈虛戒在豐盛則治安已久或忽苞幸之訓耶用過乎儉侈大是防而習尙已痛或忽撙節之方耶凡此諸條不過爲仰答天問而易理玄奧亦不敢以某卦某應傅會以對而目下召災之道亦豈無一二附陳者乎積鐸之一時容赦逆孼之同邑移配實爲無前之過擧而旣有政院之覆難諸臣之爭執不待臣等之言想有所愓然回悟故雖不敢架疊爲說而臣等之憂憤痛迫愈久愈激者最是禁令一事也我殿下有一番過擧輒有一番禁令言路壅遏上下不通則此足爲致災召異之端也(刀削)民窮轉甚而歎息愁恨不絕厥聲財用關係何如而公私匱竭之弊年增歲加今至莫可奈何之境度支應用到處借貸太倉須祿至移他司古人所云國計哀痛者此也且況燕使早晩當至而京外支費無所預辦有識心寒莫此爲甚隣邑過客爲酷吏橫殺而竟議傅生邊塞悍卒劫鎭將以挺而未伏當律以言乎紀綱則紀綱日頹以言乎風俗則風俗日夷爵賞太濫及啓徼倖之路刑罰不中有乖懲畏之典凡今日可驚可憂之事難以毛擧則仁愛之天豈不諄告我殿下俾有以大警省大振作以爲轉災爲祥之好機會耶伏願聖明穆然深思翻然改圖對越之工先自易象中體驗凡於政令施爲之間動循天理允合人和克講修省之方務盡消弭之策批以當留意矣
정조 19년 · 강
右議政蔡濟恭上箚陳勉仍乞斥退賜批
정조 19년 · 목
箚略曰挽近以來冬雷之作殆乎無歲無之人心狃安其能知此非可常之理者幾希朱子有言曰冬雷秋雪時時有之人遂不以爲怪嗚呼今日之事不幸類是卽者史官奉齎責躬減膳之敎儼然臨示十行之中歷擧大易十五卦中體象爻辭及復參驗詢之以政令施爲何事爲循理何政爲悖則至以乞言爲敎太哉聖人之言雖然臣本昧於易者其於觀象玩占固不敢杜撰爲說仰塞明旨臣姑舍是而以一日萬幾喫緊用工之事爲殿下陳之可乎臣竊常以爲殿下之政令施爲無所不合於天則今天示警於殿下必欲大奮勵大振作者其意顧不在於使殿下百尺竿頭更進一步歟若其竿頭進步非別般高遠難行之事凡天下萬物未有無理之物天下萬事未有無理之事人主之應事接物惟貴乎窮其理之所在而力行而已夫人主正心修身建其有極使天下咸服其心而柔克剛克各隨其宜臣無有竊持威權恣行偏私者是理之所宜也人主虛心來諫使天下之言無有壅閼而其或潛售偏黨暗濟己私者斥之退之固無不可若其慮王章之或弛憂隄防之將壞進言不已者嘉奬之採用之以鞏國勢是理之所宜也人主躬儉節用內而使府庫有紅腐貫朽之積以備水旱意外之災外而察州郡無敢稔其誅求貪黷之習使小民休養生息是理之所宜也若此類難徧以疏擧而惟其蚤夜顧諟推以擴之惟係於人主一心奮勵振作之如何而顧其安則在乎愼擇輔相使之協贊承佐以爲從欲以治耳今殿下若果盡心於上所云理之所宜者則何爲而忽於置相至以如臣濫竽於三事之列而莫之斥去之也臣之日前一箚妄自附於尊王法定國是而十行批旨誨諭截嚴疑之以色目習氣責之以噴薄爲辭臣滿心惶恧理宜出城胥命如批敎中故相已行之例而或慮因此而反要無端恩禮晏然承受若無省覺有相若此天豈不示之警哉伏願殿下益加猛省其所仰答不以新奇必懋實心實政以悅仁愛之心亦願斥去臣身改卜賢德俾盡燮理之方批以何云百尺竿頭更進一步乎昧於下學矧乎上達顧予望道一念非不孶孶瞻前忽後仰首俯視徒有不可階而升之歎宮墻數仞尙未及肩有時點檢欿然發騂此所以治之不徯志化亦不從欲而天怒於上民困於下災荒溢目憂虞熏心求爲少康之世亦未易焉者一則緣予否德二則由予不穀卿於何有卿於何有卿乃引以爲已愆欲效策免之文具於予心陡覺忸怩所辭宜不允卿須安心視事仍命遣史官傳諭
정조 19년 · 강
領敦寧金履素上箚陳戎論許積金聖鐸事賜批
정조 19년 · 목
箚略曰臣請姑置上天之警異而只以近日擧措之顚倒處分之非常者爲殿下略陳人事之失焉噫向來江倉歷臨之事殿下亦自以爲過耶抑不以爲過耶夏間北營動駕之後殿下旣以不復爲此等擧措敷諭於前席矣曾未幾何乃復有中路移蹕之擧益人心之驚惑駭擧國之瞻聆貳過之戒不存而私意橫溢壞防之歎益深而倫常將斁人君之動靜無不上孚於天心而殿下之擧措如此其顚倒矣噫明義一書卽東方一部麟經而近年以來隄防漸夷至使極逆之子偃處田里而懲討莫行視若尋常又若日昨養獻諸孼之幷命量移而義理之蕩然極矣至如李淧者旣是九宗之親査干連九宗之逆案而亦在全釋之科亂逆無懲畏之地王綱有解紐之歎人君之政令無不相符於天時而殿下之處分若是其非常矣今日之災顧豈非人事之所召耶昔在肅廟之時適有風雷之災而臣高祖文忠公臣壽恒引大易風雷之象以爲遷善如風之速改過如雷之猛則必有益故易之象如此過者聖人以下所不能無惟貴速而從善又於雷雹之告異也引洪範傳陳戒曰雹者陰脅陽之象聖人在上則無雹又聞陽奮則爲雷陰微則爲雹陰陽相薄則雷雹皆至以此觀之雹之爲災誠可畏而雷雹之幷作豈非尤可畏之甚也眷眷以扶陽抑陰之說三致意焉近日凶賊跳踉而乾綱日卑逆孼幷宥而天討不章雹擊之災適發於是時此豈非天人影響之理有不可誣者耶臣敢以臣祖之進於肅廟者仰勉於殿下伏願殿下深留意於扶陽抑陰之義改過從善之道以爲弭災答譴之方焉且臣於日前伏蒙聯箚批旨特擧臣高祖筵奏之語誨諭諄諄臣且惶且感歷日莊誦第臣鹵莾不肖重以生晩家世之舊聞旣寡記錄之流傳亦疏實未詳此奏始末泯默縮伏深頌愧恧昨從掌故家得見伊時事蹟臣祖此奏特因事泛論初非許積罪案輕重之說而與批旨中引諭意自有間矣臣祖於伊時受命莅獄精白謹愼不敢使無辜而濫罹亦不敢使有罪而倖逭傳生置辟之際一切明白昭著實無含糊䑃朧爲後日口實之資者其平允公嚴之心百世之下皎然可見今若以一時筵奏之不爲許積而發者屬之於若爲其地然以之爲宥罪復爵之一證則實非臣祖之本意而抑亦賤臣之不敢終嘿者也且賊䥴之就鞫也又以問目中添入體府復設一條爲請此事苟或眞箇無與於逆謀則體府一也䥴積之間寧有低昂之事而不欲加於此者必欲加於彼乎卽此推之伊時之筵奏自筵奏許積之罪負自罪負初無相千而爲證者明矣顧今世道漸降故事漸晦此等義理誠有日遠日忘之歎若不一番仰質以暴其不然則竊有懼於庚申諸孼之千涉體府逆案者藉此而妄生覬覦之念也至若金聖鐸之處分伏見批旨有以知殿下逢今年念科名特用霈典之望意而終不免過當之歎科名之在是年特渠適然之辛會而疏語之涉不道卽渠故犯之實罪假令聖鐸徒有故犯之罪而無適然之辛則其不可擧擬於疏宥之科者明矣伏乞更加三思幷爲收還成命俾漸微之義理重有光於今日抑亦可爲遇災修省之一大助矣臣治箚繕寫之際伏覩求言之諭勤勤累百言一皆出於恐懼責已之誠虛佇來諫之意奉讀以還不勝欽仰之至第臣竊見從前求言之敎非有歇於今日而未嘗聞讜言直論陳於黈纊之前間亦豈無一二可取之說而亦未見實心採納之效無乃殿下之誠或有間斷而然歟伏願殿下勿以災異之警懼爲憂而惟以天道之悠久爲則恒以今日警懼之心爲心則轉災爲祥太平有象不出於殿下方寸之間而得矣批以首尾千言都是勤攻秉燭整襟讀至屢回然而歷敍之闕遺多及於夢踏亭第一樓臨蹕之事此非不貳之過三爲四爲十爲百爲以期乎慣具瞻而習群聽外此政令擧措間輒失其平自有權度在焉寧忍樂爲附陳縷縷可感誠款之無隱抑有一語之不得不復於卿者卿雖曰體府一也寧有不欲加於此者必欲加於彼乎云而予則曰體府再設主容各異加諸彼此有涇有渭卿何不以先卿之心爲心不念眚災自眚災賊刑自賊刑之分槪乎己巳事尙忍言哉爲先卿痛之冤之炳若之義視同日星獨於庚申一案竊有從來宿昔之輪囷略示意於數昨處分不如是則何以明聖志於千載樹王綱於今日而公族莫保權威無憚又莫得以快雪大老已未之恥矣予嘗喜古人語吾心如秤不能爲人作輕重之句大書壁間昕夕顧諟予心卽古人所謂吾心卿勿多言予實不惑仍命遣史官傳諭
정조 19년 · 강
大司諫韓用龜疏請還收澤遂弘燮支屬等處分仍請行會該堂譴罷賜批
정조 19년 · 목
疏略曰逆賊澤遂諸子諸侄及諸弟有移配豊川之命又有逆賊弘燮兩弟放送之敎今年卽吾東方千載一有之慶會也以殿下至仁至德推餘歡於八域至以法外造化施之於凶醜遺種臣雖愚迷豈不欲仰體我聖上惻怛懇至之意而第伏念莫嚴者關石也難化者龍蛇也況彼澤弘兩賊卽能範之羽翼厚麟之部曲也使此賊餘孼或團聚善地有瀜洩之樂或好還鄕里無拘縶之苦則是無法於天下也凡在掌法之列者孰敢奉承於成命之下而聞自該府該曹初不覆難遽已行會其所駭惋尤當如何噫逆如積賊而遽滌百年之丹書凶如聖鐸而且拂一世之公議復官之命分揀之敎次第而降爭執之論迭發於司直之地而上下相持收還無期乃於今日又有此萬萬過當之擧人心駭惑莫知攸屆此豈大聖人與衆共之之義耶伏願淵然深思逆澤支屬移配之命賊弘兩弟放送之敎亟令收還府曹行會之當該堂上竝施譴罷之典亦不可已也伏念臣於向日妄進一疏斷斷愚衷或冀其彰明義理扶植倫常以補我殿下一初平明之化而誠意未孚大禁自在義理倫常適見其日漸斁敗而未見其彰明扶植腐心痛骨如不欲主況臣別有所慚痛者顧今明義一部無可讀之地亂賊橫肆世道陷溺向臣所以惓惓致意於六條陳勉之中以效一得之愚者曾無絲毫之稗如彼澤弘逆節之最關名義者乃反使其親屬從之容之將作無故平民此何爲哉爝火之無足補日臣固自料雖欲抗顏於冠豸之列安所籍手而得免四方議笑乎伏乞特許鐫免俾靖私義批以各有斟量者存一是法外一是題外何關於明義錄大義乎勿煩爾其勿辭察職
정조 19년 · 강
承旨蔡弘履上疏徑出賜批許遞
정조 19년 · 목
疏略曰伏見大司諫韓用龜疏以逆澤支屬之移配盛論行會之該堂至請譴罷臣卽其時該堂也臣於義理關頭有不取泯默昨筵以養遂移配事略暴執藝之義荐被嚴畏之敎且以草記之替行半夜惶懍莫知爲而爲人言之來固所甘受以此危蹙之蹤何可晏然伏乞亟遞臣職批以本職許遞俾伸廉隅
정조 19년 · 강
正言鄭魯榮上疏請收禁令論許積金聖鐸澤遂弘燮支屬等及李淧事賜批
정조 19년 · 목
疏略曰近日朝著之上隱憂多端伏聞曉雷之聲於是乎蹶然而起驚繼之而大幸何者皇天之仁愛我殿下警告我殿下若是其諄複丁寧我殿下必將愓然而懼翻然而悟禁令之不當設者必將先收恩典之不當濫者必將先寢又將大開不諱之門矣噫廷臣之以禁令一事仰請收還者公車之積想已久矣言之者自以爲陳腐聽之者不以爲新奇而此則有大不然者言路開閉之有關於國家興亡不待智者而知之況今義理漸湮隄防日頹私而掩公法不勝恩非常過中之擧式月斯頻畢竟以造化籠絡之權一言申禁居然若安閑無事世界其爲識者之憂當復如何伏願聖明亟加三思收還諸條禁令以爲對越修省之方焉噫許積復官之命金聖鐸罪名分揀之敎實是千萬非常之處分諸臣之章奏日積而上下相特尙靳兪音義理之乖舛刑政之失當已無可言而澤遂支屬移配之敎弘燮兩弟全釋之命又何爲而有此萬萬過中之擧也噫彼兩賊卽是能範之血黨麟謙之部曲負犯之窮凶極惡情節之至妖至憯孥戮之尙今不加已是失刑之大者而今忽或命量移或命全放不少留難有若尋常編配者然從今以往一部明義其將無地可讀義理之斁壞如此刑章之隳損如此災沴之來豈無以耶伏乞聖明愓然深思亟寢成命以嚴隄防以光聖德焉臣於李淧放釋之命尤有所萬萬痛惋者噫九賊之至凶絕悖實是往牒之所無一有株連於此而若不嚴法重繩則其可曰國有法乎不可以渠之幺麼鄙賤有所容貸亦願收還成命以嚴王章不勝辛甚臣日前因許積伸雪事草草一疏略效爭執之悃而以諸臺之不爲聯疏至命還給夫臺閣之疏唯視其言之當否而已聯呈獨陳實無格例之拘礙臣固誠薄言淺不足有槪而其於聖朝來諫之道或恐緣臣而有乖臣不勝慙惶悚恧之至批以爾果惶惑於近日命令坐夜不寐至曉聞雷乎諸條蔽一言曰斷爛勝本豈有可採者但還給前疏有欠來諫云云此則最是爾其勿辭察職
정조 19년 · 강
校理沈奎魯上箚陳戒乞收澤遂弘燮支屬等處分賜批
정조 19년 · 목
箚略曰今日之災可見天心之仁愛我殿下而召災之端其必有由弛災之道亦豈無術耶以言乎君德則殿下之聖學雖至高明而德之崇者猶未及於天業之廣者猶未及於地政令施措之際辭旨或欠於以簡喜怒或近於太遽非不體下而譴罰有時乎過中非不來諫而言路終歉乎洞開以言乎民事則近年以來飢饉荐臻癘疫兼行民生困瘁厥惟久矣而愍恤之典懷保之方靡不用極蕩減還逋省蠲徵稅災邑則行賙賑之政凶年則發慰諭之命實惠猶有所未究間多殿屎之歎窮民亦有所未濟或有溝壑之怨以言乎朝廷則百度解弛庶務叢脞紀綱不振法令不行廟堂訏謨不過奉行簿書各司卯酉徒歸文具觀瞻以言乎俗習則伏惟崇儉之政每軫導率之方髢髻之申令匣器之禁燔卽我殿下從儉祛奢之聖意而侈風猶未盡革澆俗乃復如前用度或有靡節之歎財貨未免尾閭之慮以言乎時像則朝廷之朋黨太過護同伐異戈㦸相尙發議則全欠和平處心則常欲傷害保合無期調和沒策皇極之治姑無可望今日災異亦安知不由於是耶伏願穆然深思加意於消弛之方留心於修省之工則今日之災當轉而爲他日之祥矣臣治疏將上之際伏聞有澤遂子侄移配豊川弘燮諸弟放送之命噫弘燮之逆節其弟豈不知之澤遂之凶謀諸子豈不參也尙今假息已是失刑之大者而今此或移或放此何擧也今日雷災亦未必不由於此伏乞亟寢成命以答天譴批以當留意矣
정조 19년 · 강
刑曹參判金履成上疏請譴仍論許積金聖鐸事賜批
정조 19년 · 목
疏略曰臣昨以後傳妻與母許從事敢陳執藝之論還給疏本節令擧行竊以爲法者聖人爲萬世懼與天下約後王守之而已關石不重則綱紀不立隄防不嚴此豈小故也哉況庚戌定式亶出於從周之聖念而謹按皇朝律文則其所許從止於徒流而已今此逆屬之干恩極爲濫恣而不以爲罪凶孼之編配異於輕犯而無難許從使法綱陵夷而大異於皇朝律文臣則以爲殿下之從周只在於許從二字而失之於嚴防之本意也飭敎之下雖不敢不奉承而臣等溺職之罪於是乎著矣臣方治疏自劾之際又下諸島罪人移配之命使極逆餘孼團聚善地若無故平民者然噫明義一部書自此無可讀之地矣雖自臣曹次第擧行而壞損名義誰任其咎伏願亟賜鐫改今此許積金聖鐸事兩重臣疏中卞之明執之嚴臣何敢容喙於其間哉積以堅爲子而其綢繆之跡安有不知之理聖鐸以玄逸爲師而其凶憯之疏已著罔赦之罪如有心跡之可原王法之可貸者以我肅廟朝英達之識先大王恢蕩之德有何持疑於疏滌之典乎惟其罪關宗社語逼倫紀爲擧國公共之討故先王以義理裁之或追念夾室之對而終置典刑或特許田里之放而必靳全釋歷三朝百有餘年之間大防自在昭揭日星然則我殿下精一之心法不必遠求於堯舜但當近取於祖宗而及其庚申之獄終歸䵝昧己巳之逆幷蒙昭晣則其可曰先王之志事也然哉殿下每一有事輒以繼述爲準的臣請以思傳本文陳之繼述二字上加一善字者其意何哉是謂帝王之業可大可久有足以光先烈而垂後昆者也今若以先朝未必然之志未必行之事而排一國之公議受千載之厚譏則其於思傳本旨果何如也殿下若於善字上先有理會而反之於今日之處分則其決然不可之義有不待臣言而知者嗚呼殿下若曰慶年也故予欲惟願是從使凶種妖孼咸囿於太和之中夫仁者天地之大德而以生爲主然以生道殺民是亦仁也是以聖人用法不以干和爲念今此凶孼之疏滌適足以病其太和之正氣伏願聖明亟恢轉環之量快示從繩之德批以勿煩
정조 19년 · 강
獻納閔師宣上疏陳戒賜批
정조 19년 · 목
疏略曰從古人臣之遇災責勉於君者不出於恐懼修省四字以今日之急務殿下之注措言之亦不無可言者才遇歉歲轉移相望公私俱匱錢穀皆荒則有修省之具而無修省之實也名分掃地上下無章求言罪言譴逐相續則臣未敢知殿下於紀綱言語能盡修省之實也至於刑政關係何如而昨日宥萬世罔赦之巨魁今日移三尺難饒之劇賊凶如積賊而全釋罪名逆如澤遂而至移弟侄王章無難毀劃群言無或槪聽此何擧也臣竊以爲殿下於修省上雖盡其方而於恐懼之實不能盡焉古人云應天以實不以文臣願殿下益勉懋實之工雖在燕聞之時戒愼恐懼常若對越遇災時只箇如此無事時只箇如此則不待用力於修省而自有修省之實矣批以若無許相與島坐一二處分爾等將以何說塞一日之責乎疏中懋實二字大體好矣豈不樂聞
정조 19년 · 강
校理高宅謙疏論許積事仍陳六條勉戒賜批
정조 19년 · 목
疏略曰遇災愓勵反躬修省卽聖王之大節也殿下試於淸燕之暇靜思厥咎政令之間或有過中之擧歟施措之際抑有失平之事歟凡係過中失平之事一竝反汗洞諭中外示以悔改之意則風雷之速日月之仰亶在是矣噫許積之罪關宗社而遽下宥罪之敎名在丹書而繼有復官之命豈意聖明之世有此非常之擧耶亟寢成命以嚴隄防是臣區區之望也噫言路有國之元氣而三司之故紙生毛未聞來諫之美矣名節世道之維特而風俗之頹敗日甚未見砥礪之休矣以言乎小民則蔀屋怨咨疾若多端而生民之困悴極矣以言乎士習則躁競成風恬靜無人而士趨之不正甚矣大小恬嬉百度解弛而朝廷之紀綱紊矣廉恥日喪浚民膏澤而守令之貪墨肆矣開言路扶名節實爲今日之先務而實惠下究則吾民可以蘇矣崇奬學術則士趨可以正矣正名分而振紀綱勵廉恥而祛貪風亶在於我殿下警愓振刷之一轉移間事耳噫臣之前冬一疏事係憂災之方全出無隱之義何嘗髣髴於言者之言而只緣臣四無墻壁受人輕侮摘抉情外句語勒成無倫之罪案橫加醜詆恣意凌踏至今追思尙切危怖玉署之召牌屢降荐犯違傲之誅伏乞亟許鐫削以卒生成之澤批以近日例談置之六條欲留意爾其勿辭察職
정조 19년 · 강
副校理李明淵疏陳先訓賜批
정조 19년 · 목
疏略曰天地父母惟殿下在上殿下有命臣何敢辭項日掌憲出肅亦見臣事殿下以實不以文之有矢其心者矣第玉署一步自有鐵限雖蒙特點難冒依舊伏乞亟許遞改臣草土以來神思荒迷倉卒鷹旨求索不得臣請以先父平日誦記於中心而傳告於不肖者爲聖明仰陳之其言曰吾於己卯年待罪左從史時殿下初受小學題辭至人性之綱綱字之義難於指陳講官奏曰閣下曾見網罟乎敎曰未也吾於是出次擧衣袂譬喩告之則殿下豁然領悟曰可知之矣吾因言人倫亦有三綱所謂父爲子綱君爲臣綱夫爲妻綱者是也敎曰夙聞是語矣今更分明也吾又言萬事無不有綱綱者物之大要爲人君者尤所當知也殿下隨聞卽會聰思炳若吾由是有以知殿下睿聖出於天縱聞一知十已自沖齡吾又於庚寅年待罪春坊時進講綱目至後魏古弼捽毆劉樹事吾奏曰古弼直則直矣無禮之擧未免夷虜習氣矣殿下敎曰何傷乎人君不傾聽民國之計但坐圍碁弼之擧無怪也吾又曰君臣胥失矣殿下敎以若論其失魏主之失尤大古弼之失由於其君之先失是有可恕也吾於是慚悚失言而益知殿下睿識卓絕非群僚所敢仰贊萬一而一言興邦政謂此也吾嘗作古弼捽劉樹圖欲請掛置榻右以爲燕間省察無忘夙心之資而未果矣嗚呼言猶在耳臣今蒲柳易零顏髮非昔若復泯然不陳竊恐抱恨無窮仍伏念十年以來殿下之三綱皆不振矣又何爲嚴設禁防使群下不得言之乃與夫深恕千古古弼者大有逕庭抑何也尙日隱隱之雷已足爲殿下警懼之所由興而求言而罪言非止一人則鷹天以實固不宜若是況其間殿下顚倒非常之擧又何如也伏願殿下穆然加念先命喉司痛除禁令然後有言深逆于聖心亦必曲恕如古弼之事以整三綱以安宗社而近日以言獲罪者槪令收還臣治疏將上之際伏聞臣之職名以特除施行且榮且感不知所出而靜究事理特名實之少換者耳臣不敢以小名壞大防仍犯違傲申乞速賜處分批以爾事予以實不以文出肅於掌憲云者依舊三年前禁戒之口業文體爾非矣古弼劉樹事爾之引兪未知爲當況求言罪言又何謂也尙書第二篇惟允爲堲讒之要爾須看詳以小名壞大防云云亦甚不然察職
정조 19년 · 강
副修撰林漢浩上疏請收許積金聖鐸澤遂弘燮支屬等處分仍陳民國之謨賜批
정조 19년 · 목
疏略曰許積罪案臣不必疊床而體府之復設狹室之密奏設如聖敎雖無干犯之跡寧有子爲劇逆父不連坐子在丹書父復官爵之理況卯育賊子廣樹黨興馴致亂本者積不得逭其罪收司之律尙云從輕而干古斷案一朝蕩滌廷議爭執只賜勿煩之批公憤轉激更無可洩之地且如金聖鐸之爲師鳴冤而四字凶言乃敢追提卽此一事聖鐸之負犯可知而及復昭釋之淘洗之過百年金石之典自殿下壞了似此處分可謂合天理而得事宜乎至於澤遂之罪而支屬有量移之命弘燮之逆而兩弟有放送之擧無論舊逆新逆不問此輕彼重竝皆斷自宸裏一直以曠絕之恩加於不當加之地恢蕩之典施於不當施之處淸明無事之時忽作一場風波擧朝驚惶群議沸騰殆似收藏之節陽氣發洩則風饕兩翻雷殷電掣其捷如神此皆殿下過中之擧有以君致之也殿下之修省宜加慥慥此誠上下交勉轉災爲祥之機會也且臣聞湖西年穀未免失稔沿海尤甚之邑民情之惶急有甚於昨年今秋如此來春可知凡係賙恤安集之方必須及今措置始可免流散塡壑之患又況來歲齎勅之使必當陸續謝恩之价亦復旁午沿路應接之需京司支撥之費除非預先區劃素加講定則必臨事搶撓此皆民憂國計之所當先者而朝廷之上未聞有此箇措劃之論反以罪逆之放釋視爲當今之急務殿下所以祛文懋實之盛意果安在哉伏望近日諸賊疏釋之命一竝收還又復專意於民國之計批以爾言卽亦近日新出之例談此豈如是塞責之事乎湖西民事寧或一日弛乎心來年勅需事已令有司之臣措劃爾其勿辭察職
정조 19년 · 강
司諫尹序東上疏陳戒賜批
정조 19년 · 목
疏略曰天之有雷霆猶人君之有刑法也則天之警告欲人君之體行也無乃今日之刑法有所乖當而天乃以雷霆警告之耶夫刑法者人主之大柄而天下之公議也不可以人主之一心獨斷於上而必循至正大公之論然後行之故虞刑之惟明漢法之稱平此所謂人主所以與天下共公者也一或有錙銖之低昂毫釐之撓奪則不可謂之鑑空稱平而義理由是而漫漶典章由是而紊亂矣試以近日事言之苟有先入之見著於淵衷則王府之丹書毋難伸雪不顧百年之公論秋曹之徒案容易闊狹以致一世之駭感大臣鄕宰言之而不允三司諸臣爭之而不從惟思聖意之自斷不念輿情之莫過時日旣曠朝廷之爻象不靖情志未孚群下之幽鬱轉甚惟此數事豈無上天之警告丁寧而雷異之召災非常耶惟願殿下亟恢轉環之量懋從納牖之義念義理之不可不明顧隄防之不可不嚴來諫如虞舜之設鼓受言如漢文之止輦必循簪紳之爭請克守金石之常典則矯救之方不待他求卽殿下方寸間轉移之事批以須見領敦寧之批不必更煩刑曹處分事因法外之坐使兩故相之女漂泊無所能不爲干和之端乎蹕路入曯兼爲災邑民隱移置稍近地抑何不可餘竝混移有激於承宣可笑之說矧有乙亥委官無於古之縛束猶使嗇坦家屬竝投厥島之可據者爾其勿辭察職
정조 19년 · 강
拿處注書趙台榮假注書洪奭周
정조 19년 · 강
遞刑曹被論堂上始爲留窠
정조 19년 · 목
敎曰詞訟劇地不可一任其處義而癏曠臺諫旣請譴罷宜令一伸俾存四維刑曹當該被論堂上許遞姑爲留窠事分付銓曹
정조 19년 · 강
以李鼎揆金勉柱爲承旨竝前望也
정조 19년 · 강
命判尹徐有隣召牌拔例出送無敢在外違召仍命重推
정조 19년 · 목
敎曰以兼帶金吾之任屬勤召命尙無動靜豈或處義反涉緊重分義有所不暇顧而然乎昭晣之外劈破何如則當者之墨池恩山固無論同朝之視之者亦孰不知之乎然而禮使之道四維不可不忽稍待爲日之屢改日前更有召命則曰來曰否無一答對竝與引免之章而不爲之命令而草莾道理而放倒重臣果不善思矣向於求言也讜言莫聞所狼狽者重臣兄弟今日召災之一端安知不由於向日之干和乎此所以留中之疏須下俾關疏卞之路別授新銜促卽出仕者也於是乎夷險燥濕更有何可顧乎新除授漢城判尹徐有隣卽爲牌招斯速膺命名雖楊州抱川必在百里之內拔例出送命牌無敢在外違召拔例之牌在鄕違傲是眞箇無憚之人聞此敎焉敢不卽致身闕外乎此意嚴飭又敎曰所下嚴敎何如則雖在近百里之地疾馳往來綽可及之而今旣侵夜謂以在外竝與城外而不爲進步然則命牌當委置鄕舍乎國綱所在萬萬駭然判尹徐有隣爲先從重推考毋敢以在外更爲入稟雖至夜深星火嚴飭牌去來知入
정조 19년 · 강
命放政院首吏金性淳上直使金宗烒待堂上備員更爲嚴杖
정조 19년 · 목
刑曹啓言凡有覆難毋敢以草記爲之事年前定式至爲嚴截則院吏金性淳金宗烒等身爲院吏宜無不知之理而敢稱愚迷肆然捧入之狀誠極痛駭嚴杖之下卽爲遲晩所當重勘而旣有捧供以入之命請上裁敎以首吏放送上直吏之曰以不知定式云者不知亦罪何故不知委折及知而詐稱不知委折待堂上備員更爲嚴杖期於得情以爲各別懲勵之地
정조 19년 · 강
命廟堂以兩湖尤甚邑昨年停退還餉一體仍停之意分付道臣
정조 19년 · 목
敎曰兩湖尤甚處昨年停退條還穀有仍停之命而還與餉一體施行乎若以還與餉之不爲竝擧於傳敎中至於還穀仍停則甚非本意此意令廟堂分付兩道道臣處
정조 19년 · 강
分揀刑曹正郞徐在修
정조 19년 · 강
命湖南伯徐鼎修狀請災實分等及加請災八千九百七十三結零各邑鎭舊還中吏奴逋外一竝停退事臨陂等兩邑南原五坊昨年停退還餉全數仍停事各年拯劣米太停退事各司所管舊逋奴婢身貢指徵無處者限明秋停退事推奴徵債防塞等諸條竝施行
정조 19년 · 목
備局啓言卽見全羅監司徐鼎修災實分等狀啓則光州等三十四邑置之稍實全州等十九邑一鎭置之之次尤甚名色不爲擧論仍以爲今年諸般災總合爲九千六百七十三結九十一負六束地部劃下七百結外不足災八千九百七十三結九十一負六束特許加劃後錄諸條竝請令廟堂稟旨分付矣分等依狀請施行今年農形湖南一路最優於諸道沿邊若而邑未移外別無大段可執之災名宜不至於近萬結之多而昨今年兩湖民事不可無另加軫恤之道事目災七百結外加劃七千三百結以準八千結之數使道臣均分精俵俾無災民自徵之弊後錄諸條中各邑鎭舊還吏奴逋外一竝停退事本道穀簿漸不如前而島民接濟又在其中若當此等之歲不爲收殺則畢竟至於蕩減而後已除昨年尤甚尤尤甚諸邑其餘諸邑鎭昨年停退當捧條外各年舊還限折半分排收捧臨陂沃溝兩邑及南原北面五坊昨年停退還餉全數仍停事特下別諭係是曠絕之澤苟非民情之切急則宜不敢更事煩瀆其所請亦不過兩邑及五坊而已依所請許施各年拯劣米太及各司所管舊逋奴婢身貢限明秋停退事極劣之納皆在沿邑而沿農遜於諸邑舊逋身貢之指徵無處者果難於竝督一體許施推奴徵債防塞事旣是年例亦許諸道依狀請施行事請竝分付敎以今年湖南稍熟於湖西瘡痍之餘民力殆竭旣使新舊竝督更靳若而闊狹惡在其恤民隱之意乎況於今曉有風雷之示警而其占應於損上益下値此修省之時何可較計於從違之間乎一竝依狀請施行三懸鈴行會
정조 19년 · 목
持公事入侍也○予謂承旨李庚運曰李儒祥李儒冕於承旨親屬爲何庚運對曰儒祥子也儒冕侄也予曰每見應製之券可知其文詞之夙就而但體涉怪僻須戒誨之此後勿復蹈襲
정조 19년 · 강
命判尹徐有隣斯速膺命
정조 19년 · 목
敎曰聞昨日之敎猶不知變隨牌城外還尋鄕廬此豈身不已有之義乎且聞以趙鎭井還給之疏爲引義之端云未頒之本不但法禁至嚴於傳說以其疏語之純是譫囈使之還給而若使重臣見之反必以因其言快暴未暴之本情爲幸矣庚子以後局面最有先見者每稱重臣自南藩遞歸家中恒言輒云天可畏爲此說者雖欲加彼目何異於責僧啖肉乎受知於曩時此一款不捨於今日亦此一款然鎭井之不坐反坐全篇太沒倫脊不可以常情常理責也在重臣道理又聞此殊異之恩諭不思所以拚棄竭蹶之義則是誠昧分蔑理之人寧容忍斯行判尹徐有隣仍以前牌各別催促斯速膺命○因漢城判尹徐有隣牌不進推考傳旨敎曰一番違牌還尋鄕路若此而何時出場乎到今更出命牌有傷事面各別嚴飭使之進身城外然後出牌去來卽爲知入
정조 19년 · 강
遞判義禁徐有隣以金文淳代之尋遞以鄭好仁代之李致中尹師國李祖源爲知義禁竝前望也
정조 19년 · 목
政院啓言時囚罪人李晴趙台禁洪奭周等捧供保放罪人朴長卨査啓旣已啓下當爲還囚議處而判義禁徐有隣在外次堂幷未差不得開坐云請未差之代政官牌招開政差出待下批牌招以爲備員擧行之地敎以判義禁許遞前望單子入之待下批牌招以文淳批下又啓言判義禁金文淳在外次堂俱未差時囚捧供議處不得擧行請政官牌招開政差出待下批牌招以爲開坐之地敎以許遞前望單子入之待下批牌招開坐以好仁批下又啓言時囚捧供議處當爲擧行而次堂俱未差只有判義禁鄭好仁一員不得備員開坐云請未差之代政官牌招開政差出待下批牌招以爲擧行之地敎以前望單子入之待下批牌招以致中等批下知義禁李致中李祖源違召政院請竝推考更卽牌招允之敎以在外知義禁申飭使之上來行公
정조 19년 · 강
仍任刑曹判書李在學參判金履成參議申大秊遞右尹金魯永以李漢豊代之前望也
정조 19년 · 목
敎曰當此修省之日欲爲懋實之政莫先於民事都民休戚亦莫過於詞訟一遞亦伸廉隅刑曹前判書李在學前參判金履成前參議申大秊仍任牌招察任右尹金魯永實病姑難供劇云許遞前望單子入之待下批一體牌招察任
정조 19년 · 목
敎曰如有未下直守令及上京守令皆令當日下送
정조 19년 · 강
推三司諸臣玉堂更爲牌招
정조 19년 · 목
因應敎韓光植副應敎鄭東觀副校理宋翼孝修撰李基讓副修撰李升運大司諫韓用龜正言鄭魯榮李儒修掌令吳翰源牌不進罷職傳旨敎曰求助之時違牌何意只推玉堂則更爲牌招毋敢違牌
정조 19년 · 강
遞承旨李鼎揆以黃昇源代之前望也
정조 19년 · 목
敎曰在外承旨許遞前望單子入之待下批牌招察任又敎曰新除授承旨黃昇源敍用
정조 19년 · 강
禮曹以學生安後良妻具氏擊錚原情回啓
정조 19년 · 목
該曹啓言學生安後良妻具氏擊錚原情有令該曹決處之命考見其原情則具氏爲其舅家之宗祀以安弼淳子甲興兩家同議定爲其夫後良之後而七年養育則倫紀已定於情於法俱爲得當依法典立爲後良之後事立案成給而安弼良沮戲宗家之立後欲奪宗祀之罪請令該曹詳査嚴處允之
정조 19년 · 강
領議政洪樂性左議政兪彥鎬聯箚引咎附以陳戒賜批
정조 19년 · 목
箚略曰史官儼臨誕宣聖敎厚責聖躬勤求昌言對越恐懼之誠修省消弭之意藹然於十行之間臣等伏不勝欽頌臣等俱以襄病昏耗濫叨匪據專事癏曠素餐之譏伴食之誚固不足恤而目見聖明過中之擧莫效匡弼粗陳憂憤之衷未蒙鑑察則緘口不敢復言袖手有若傍觀全夫大臣愛君體國之義而殿下不賜斥退臣等不知引義於是焉上天豈得不赫然震怒明示譴告者哉伏乞亟降威罰竝令鐫削彰臣等上以不能盡誠匡輔下以不能決退讓賢之罪仰答天譴竊伏見今年秋冬以來天日和朗雨晹調適於休乎太平之有象一自今旬之後向日之和晷瑞旭忽焉爲疾風驟雨陰曀開合景色不佳甚至有昨曉之雷電而極矣天人一理應不虛至伏願殿下試思令旬以後過擧之爲何如則上天至仁之警告夫豈無所爲而發哉非常之擧匪一匪再上下否隔情志不孚義理益晦隄防漸壞凶種逆孼之罪關宗社者或復其官爵或滌其罪名或由遠而近或自謫而放至於匡救憂愛之言奉法守職之臣則或禁令而沮遏之或譴責而摧抑之古人云不見其形願察其景若以今日之災異反省於今日之擧措則天人孚感之際眞可謂桴鼓影響矣殿下誠能淵然深思廓然夬斷旣發之令一竝收還已往之過一切勿貳則天心之底豫可指日以待而由兹以往其將無日不景星慶雲甘雨和風衆祥咸臻諸福畢致豈不盛哉豈不休哉批以昨有勤咨於卿等昌言之來拱袖而俟自朝曁夜夜而達曉矣箚辭俱未必然卿等安心視事仍命遣史官傳諭
정조 19년 · 강
承旨黃昇源上疏引義賜批
정조 19년 · 목
疏略曰向來以議薦事臣往領相家受薦望轉示于左相仍往右相家則右相見薦望曰徐浩修雖復望於兵判伊後銓曹則尙不檢擧而廟堂之重通吏判豈不遽然乎臣答云然則當去來於首相矣右相曰此非吾所知所見如此云凡銓官旣受薦望大臣之門再往三往亦非故例臣遂還朝房以右相意往復于領相則答以爲春間旣復望於西銓者豈不可復望於東銓乎復望與重通有異書入爲可云右相之所持之者在於重通而領相之答旣分明臣於是從首相議書入望筒一邊以政吏去來於右相則右相叱退政吏仍令勿開政之意往傳云臣於卽席構呈短疏徑出禁扄伊日事實固如是而迺者大臣以毀壞金石之典爲罪臣之原則顧何敢費辭辨明哉夫大臣之董率百僚以公體箚罷筵推古亦有聞而若其臨政銓官之分付勿行政至臣身初見之郵罰也臣固不善周旋自取僨敗而臣亦淸朝四維中物也顧以何顏靦然叨玷於夙夜之列哉伏乞亟令鐫改臣所帶之職仍令重勘臣瀆撓之罪批以設有促敎何不微稟此則卿之失也勿令開政有異於箚罷啓削傳者必誤耳卿其勿辭行公
정조 19년 · 강
修撰李基讓疏陳六條尾附辭職賜批
정조 19년 · 목
疏略曰臣聞天人一理其所以感格孚應不僭如響則顧今閉藏之節轟燁之警何爲而至哉竊覸我殿下睿質出天望學高明立道則準乎堯舜出治則恥居漢唐絲綸而典謨也章程而勻石也自我民覩則天心可卜也而仁愛之警一之再之始微終著申複而不已臣誠莫曉其所召也抑殿下方寸之內或忽屋漏之工歟殿下動作之際未盡淵氷之戒歟麟經之義或未之闡歟龜疇之極或未之建歟菁莪之化有未洽歟懷保之澤有未究歟臣聞人主一心萬化之本而其所以立大本行達道者不過曰靜時之戒懼動時之謹擉而要其歸則亦不出乎誠正之外故在昔宋時雖以程朱諸臣之名儒大賢其所以陳勉時君動輒引此至有不憚厭聽所學惟此之語則其爲聖學之本槪可知矣今試就誠正二條言之殿下之好善果如好色惡惡果如惡臭乎於此而一有未慊則殿下誠意之工恐未至矣殿下之忿懥恐懼果能皆得其正好樂憂患亦能不失於偏乎於此而一有未察則殿下正心之工亦未盡矣然此不外求惟在殿下默檢而密察之而已一念敬怠一心偏正直能上干天象立致災祥可不懼哉臣聞人主之一動一靜爲天下法爲萬世式史氏書之萬民仰之故雖跬步之間靡不愼重出則淸道行則警蹕所以防不虞也羽旄有儀管籥有聲所以一瞻聆也前茅後殿鼓行金止所以嚴進退也(刀削)夫人君有非常之擧則上天亦必示非常之警安知感應之捷不在於此歟臣聞春秋作而亂臣賊子懼今日之明義錄卽一部麟經也義理之撑拄宇宙搢紳之沫飮懲討莫不藉手是書而日月寢久綱紐漸弛丹書鐵案有時闊狹奸魁逆種間多疏釋甚至設禁於章疏封啓於臺閣使目下之大義理竟不免爲漫漶彌縫之歸名義由是而晦塞民志由是而靡定古今天下寧有是哉雖以近日一事言之百年舊案一朝破壞(刀削○)幾危宗杜身陷大戮者猶得以宥其罪而復其官隄防之蕩然國論之怫鬱爲何如哉臣聞君者表也臣者影也人君之立表如北極居其所而四方影從無偏無倚是謂之極先大王五十年治平不出乎建極二字而竊聞殿下又以蕩蕩平平四字揭之堂楣朝夕觀監則有以仰殿下繼述之若心而朝著之上未聞寅協黨伐之場轉成膏盲風波起於康莊戈㦸崇於毫芒掩瑕吹毛只爭於聲臭加膝推淵專出於愛憎如此而尙何望平蕩之治而致和泰之象也哉孔光所謂皇極不立災咎荐臻者不幸近之矣臣聞學不厭敎不倦聖學之極工也殿下臨御以來深軫作人之化設抄啓而講磨經旨置掌色而傳習聖訓凡所以修明正學挽回世敎者靡不用極而何來邪學忽干正道掇拾䓗嶺堂獄之說背馳洛閩義理之學焚棄祠版旣自陷於無父不畏法禁卒同歸於無君人倫之變斯文之厄至此而極矣倘非我殿下絲綸以誨之刑戮以禁之則滔天之禍將有甚於洪水猛獸殿下扶正闢邪之化可謂至矣然今之時若病者新起元氣未充而外邪易闖若不申命有司禮導刑齊則臣恐餘孼之滋無時而熄也臣聞國依於民民依於國其所以依於國者以其能父母於民而如保赤子也我殿下一念黎元如傷若恫雖在樂歲猶恐一夫之不獲況於荐歉之餘瘡痍未完其所以奠安而撫養之者宜有倍於常年而竊聞兩湖之間野沿若而邑又値大無昨年朝家之辛勤拯活者將未免散四塡壑之慮而營邑之臣猶未能對揚德意預講拯捄之策民食則無所措置催科則一例督急蔀屋愁歎亦足干和臣竊爲之悶然也今此諸條雖未敢謂某事之致某災如漢儒傅會之言而要之和氣致祥乖氣致異理之常也惟殿下益察乎隱微之際而務盡誠正之工夷考乎動靜之間而克致愼重之方明天討嚴隄防以伸大義去偏詖恢平蕩以建大極樣異敎以培正道備荒政以濟窮民則聽卑之天安得不收怒底豫轉災爲祥也哉惟殿下懋哉懋哉臣前任珍山縣監解由尙在未出中格例所拘義在必遞伏乞照例遞改俾存公格以安私分批以工夫易間斷義理難推尋歲月如流甚可憂懼際見爾章能言敬怠之義可嘉故相復官事近作陳談邪學申禁事卽有司存兩湖民情不見如見其所措處務各悉乃爾之解由勿拘從速察職
정조 19년 · 강
副修撰李升運疏陳四條賜批
정조 19년 · 목
疏略曰災不虛生必有所召雖未知近日朝廷施措某事某政上拂天心而亦不無目下一二可言者國之爲國義理也紀綱也言路也財用也以言乎義理則忠逆不明國是顚倒私意一發公法莫伸發諸辭氣有不可擇焉動諸威儀亦莫之察焉國言沸騰禁令隨之鑾蹕倉卒衆惑滋焉況乎嚴飭有司竝與疏紙而禁之此雖出於一時激惱之敎恐不可爲萬世法矣此箇第一等義理旣不敢措一辭外此萬言萬當俱未免爲緦功之察狐狸之問而已殿下自今春以來視國論如弁髦視廷臣如嬰孩始自樂述至於會遂輩諸孼而取次移配出置善地使一部明義錄無地可讀忠臣志士已不勝其隱憂深慮而至於今番許積之復官而王府勻石掃地盡矣顧其罪名何如關係何如而百年鐵案一朝蕩然大臣三司齊請收還而天聽愈邈新孼漸滋舊防又壞今日朝廷義理不可謂明矣以言乎紀綱則親上事長雖不可責之於今俗而凌杞之風轉痼等威之分日夷邑胥鎭卒謀害長吏白晝搶入露刃官庭往歲今年非一二計若此不已則誠恐唐時鎭兵擅害主將之變駸駸然馴致矣國之法禁亦係紀綱而一種邪學幾亂我邦家一人倡之百人薫染甚至於斬其祀焚其主而人倫之變極矣自辛亥以後諭曉誅除法禁截嚴而內而輦轂外而湖沿寔繁之徒未盡改革樂赴刑戮不畏懸法今日朝廷紀綱不可謂立矣以言乎言路則一條言路惟寄臺閣而近來居是職者工於謀身鯁直之聲無聞媕婀之習漸痼官備其人猶尙如此況今都憲久闕殆同權減者乎臣固知殿下意在難愼惟人是簡而風憲之長言責之所主張世道之所綱紀則朝廷之上其豈可一日無是職哉無其人而責其言臣未之聞也殿下之言路不可謂開矣以言乎財用則民窮財竭莫此時若也苟求其本專由於閭巷之間奢靡日熾官守之列貪饕日恣而然矣墻繡履緣擧杞漢臣之譏一食萬錢皆效晉風之靡如此而財安得不竭乎賜璽之典虛實相蒙故廉勤無勸烹阿之法廢閣已久故贓汚惟意如此而民安得不窮乎穀簿則分留漸縮湖農荐歉接濟無資銀貨內外俱竭勅行有奇而支用沒策殿下之財用可謂竭矣凡此四者雖似老生常談而目下急先之務實無出於此者倘殿下大警于心赫然奮發嚴忠逆而使義理益明申法禁而使紀綱益振奬直言而擇諫官以恢言路抑侈風而嚴贓律以裕財用則天心何患乎不享災異何憂乎不消惟殿下不以人而廢其言批以四條所陳間多有取爾其勿辭察職
정조 19년 · 강
大司諫韓用龜上疏賜批命三南道臣推考及各邑身布蕩減擧行之尤無良者施以重律事竝依施仍命嚴關三道首實
정조 19년 · 목
疏略曰臣伏奉昨下批旨以一是法外一是題外何關於明義大義爲敎臣且惶且恧繼之以憂惑也嗚呼禹鼎成而魑魅莫逃春秋作而亂賊知懼夫明義一編卽殿下之禹鼎也殿下之春秋也妖腰亂領列伏於筆鉞之下凶醜餘孼莫敢肆志前乎乙丙之關石和勻後乎乙丙之天經地義莫不同條共貫與俱興替此所以爲萬世不刊之大法也臣之前疏所論澤弘兩賊之脈絡根因皆關於乙丙諸逆而雖如積鐸之事屬百年前者其於隄防之義彼張則此張彼壞則此壞段落雖殊義理則一也夫豈有義理爲名而洪纖巨細不有關於此書一部之中者乎嗚呼今日宥一賊臣明日疏一凶孼朝象震蕩民心驚惑而今兹荐雷之作乃在此日以殿下明理達天之學亦豈無瞿然反顧於近日之事者而至擧雷之一卦變易推敓於十五卦之間者觀象玩辭思聞極本推源之論臣學本荒蕪識昧理藪雖不能窺測蘊奧推演其妙以副博詢之誠意然竊有因此而仰復者顧今世道之否泰未判陰陽之消長未分而於彌綸經濟之道隨時適權之方要在扶植義理堅定聖志以求合於天心之眷顧而政令注措或不如初則推之立不易方之義顧何如也摧抑言者前後相續則視諸閉關扶陽之義亦何如也除祛讒邪噬嗑著戒而逋藪餘孼尙多盤結上下順從雷之爲豫而舊染詿俗未盡歸化恢蕩之典至遍陰厓而北塞逐臣未蒙雷水之澤臣下不匡其刑爲墨而執藝禁堂及坐无妄之辜一有激惱過費聲氣則聖人辭令或欠山雷之愼節將欲有爲先施威制則朝臣進退或涉羝羊之觸藩至於永終知弊之義盈虛消息之變聖王所以示戒於未然防患於未來而殿下每於莫大過中之擧處之若小過之當過而過者刀削坡山逋囚偃息自如以致王法不振士氣摧沮天意之所以警告我殿下者安知不由於此數事而殿下所以恐懼修省之道必稽於易象卦義之間者有以仰默契天心而安危轉移之機亶在於此矣伏願殿下念兹先從近日過中夫當之擧而一一收還以爲轉災爲祥迓續休命之本焉臣適有所聞敢此尾陳焉諸道身布之昨年停退者今夏特命蕩減此又大易損上益下之義也德音一下萬姓鼓舞如傷之恩若保之意惻怛懇至凡在分憂之列者固當祗奉聖旨宣布德意使窮戶殘民均霑惠澤而近聞虛實相混澤不下究或有尺布分銅不及於民者云誠可駭痛其中不勤守令旣有令道伯狀聞之命而尙未聞對揚之擧稽忽甚矣三南道臣竝命推考各邑擧行之尤無良者卽令一一摘發施以重律亦不可已也批以龍信而蠖詘物不可以終蹇故受之以解仁者見之謂之仁智者見之謂之智百姓日用而不知近日事體羲繇生生之義予何與焉爾願爲仁者乎智者乎抑願爲百姓乎任爾之性不欲拂之附陳三南道臣推考各邑擧行尤無良者摘發施以重律事依施敢於慶辰曠蕩之惠政不勤用心民未蒙惠不可使聞於隣國亟令廟堂嚴關三道俾卽首實爾其勿辭察職
정조 19년 · 강
掌令吳翰源疏陳修省之方尾附辭職賜批